Qabel il-Kunsill Ewropew tal-ġimgħa d-dieħla, il-Kummissjoni qed tippreżenta erba' rapporti ta' progress dwar miżuri meħuda taħt l-Aġenda Ewropea dwar il-Migrazzjoni biex jiġu stabbilizzati l-flussi tal-migrazzjoni u jkun hemm ġestjoni aħjar tal-fruntieri esterni. Il-biċċa l-kbira tal-Istati Membri wrew li r-rilokazzjoni taħdem jekk ikun hemm rieda politika, u għalhekk il-Kummissjoni qed issejjaħ lil dawk l-Istati Membri li għadhom m'għamlux dan biex jieħdu passi biex jikkonformaw mal-obbligi legali tagħhom u jikkontribwixxu b'mod ġust u b'mod proporzjonali għall-iskema. Il-Kummissjoni qed tagħmel ukoll appell imġedded biex tkompli tħaffef l-iskjerament tal-Gwardji Ewropej tal-Fruntiera u tal-Kosta u biex jimtlew in-nuqqasijiet persistenti fil-persunal u t-tagħmir malajr kemm jista' jkun. Id-dikjarazzjoni UE-Turkija kompliet tagħti riżultati — kif muri minn tnaqqis konsistenti fi qsim irregolari lejn il-Greċja u r-risistemazzjoni b'suċċess ta' ‘l fuq minn 6,000 Sirjan li ngħataw rotot sikuri u legali lejn l-Ewropa. Għad hemm bżonn sforzi kontinwi biex tiġi żgurata l-implimentazzjoni sħiħa tad-Dikjarazzjoni u, b'mod partikolari, biex jittejjeb l-ipproċessar ta' talbiet għall-ażil fil-Greċja. L-Ewwel Viċi President tal-Kummissjoni Ewropea, Frans Timmermans qal: “Sentejn wara t-tnedija tal-Aġenda Ewropea dwar il-Migrazzjoni, l-isforzi konġunti tagħna biex nimmaniġġjaw il-flussi migratorji qed jibdew jagħtu l-frott. Iżda l-fatturi ta' spinta għall-migrazzjoni lejn l-Ewropa għadhom hemm u t-telf traġiku ta' ħajja fil-Mediterran għadu għaddej. Hekk kif it-temp jitjieb, irridu nirdoppjaw il-kooperazzjoni tagħna — naħdmu ma' pajjiżi terzi, inħarsu l-fruntieri esterni tal-UE, flimkien nagħtu kenn lil dawk li għandhom bżonnu u niżguraw li dawk li m'għandhom l-ebda dritt li jibqgħu fl-UE jiġu rritornati malajr. Nistgħu biss nimmaniġġjaw il-migrazzjoni b'mod effettiv fl-Ewropa jekk aħna lkoll naħdmu flimkien fi spirtu ta' solidarjetà u responsabbiltà.” Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: “L-Unjoni Ewropea tagħna hija msejsa fuq is-solidarjetà u l-kondiviżjoni tar-responsabbiltà. Dawn il-valuri fundamentali japplikaw għall-politiki kollha tagħna u l-migrazzjoni mhijiex eċċezzjoni. Ma nistgħux u m'aħniex ser inħallu lil dawk l-Istati Membri bi fruntiera esterna jaqdfu għal rashom. U meta niġu għar-rilokazzjoni, jeħtiġilna nkunu ċari: l-implimentazzjoni tad-Deċiżjonijiet tal-Kunsill dwar ir-rilokazzjoni hija obbligu legali, u mhux għażla.” Ir-rilokazzjoni u r-risistemazzjoni: kulħadd għandu jikkontribwixxi Ir-ritmu tar-rilokazzjoni żdied b'mod sinifikanti fl-2017 bi kważi 10,300 persuna rilokati sa minn Jannar — żieda ta' ħames darbiet meta mqabbla mal-istess perjodu fl-2016. Mid-9 ta' Ġunju, l-għadd totali ta' rilokazzjonijiet jammonta għal 20,869 (13,973 mill-Greċja, u 6,896 mill-Italja). Kważi l-Istati Membri kollha issa qed jirrilokaw persuni mill-Italja u mill-Greċja, u huwa fattibbli li jiġu rilokati dawk kollha eliġibbli (bħalissa madwar 11,000 irreġistrati fil-Greċja u madwar 2,000 irreġistrati fl-Italja, flimkien ma' wasliet tal-2016 u l-2017 li għand għandhom jiġu rreġistrati) sa Settembru 2017. Fi kwalunkwe każ, l-obbligu legali tal-Istati Membri li jirrilokaw mhux se jieqaf wara Settembru: id-Deċiżjonijiet tal-Kunsill dwar ir-rilokazzjoni japplikaw għall-persuni kollha li jaslu fil-Greċja jew l-Italja sas-26 ta' Settembru 2017 u l-applikanti eliġibbli għandhom jiġu rilokati fi żmien raġonevoli minn hemm 'il quddiem. Matul l-aħħar xhur, il-Kummissjoni b'mod ripetut appellat biex dawk l-Istati Membri li għadhom ma rrilokawx persuna waħda, jew li mhux qed iwiegħdu li jirrilokaw, jagħmlu dan. Sfortunatament, minkejja appelli ripetuti, ir-Repubblika Ċeka, l-Ungerija u l-Polonja, bi ksur tal-obbligi legali tagħhom li ġejjin mid-Deċiżjonijiet tal-Kunsill u tal-impenji tagħhom lejn il-Greċja, l-Italja u Stati Membri oħra, għadhom ma ħadux l-azzjoni meħtieġa. F'dan l-isfond, u kif indikat fir-Rapport preċedenti dwar ir-Rilokazzjoni u r-Risistemazzjoni, il-Kummissjoni ddeċidiet li tniedi proċeduri ta' ksur kontra dawn it-tliet Stati Membri. Il-progress dwar ir-risistemazzjoni baqa' fit-triq it-tajba bi kważi tliet kwarti (16,419) mit-22,504 risistemazzjoni li ġew maqbula f'Lulju 2015 diġà saru. Ir-risistemazzjonijiet skont id-Dikjarazzjoni UE-Turkija laħqu rekord għoli ġdid f'Mejju 2017 bi kważi 1,000 refuġjat Sirjan li kienu pprovduti b'rotot sikuri u legali lejn l-Ewropa. In-numru totali ta' risistemazzjonijiet mit-Turkija skont id-Dikjarazzjoni issa jammonta għal 6,254. Dikjarazzjoni UE-Turkija riżultati konkreti fil-ġestjoni tal-migrazzjoni b'mod konġunt Aktar minn sena wara li l-Kapijiet ta' Stat jew ta' Gvern tal-UE u tat-Turkija qablu mad-Dikjarazzjoni UE-Turkija, u minkejja l-isfidi, id-Dikjarazzjoni tkompli twassal riżultati konkreti, billi tiżgura ġestjoni effettiva tal-flussi migratorji matul ir-rotta tal-Lvant tal-Mediterran. In-numru ta' qsim ta' kuljum mit-Turkija lejn il-gżejjer Griegi baqa' madwar 50 kuljum u, minkejja l-inċidenti traġiċi reċenti, l-għadd ta' ħajjiet mitlufa fil-Baħar Eġew naqas b'mod sostanzjali. B'mod ġenerali, il-wasliet naqsu b'97 % minn mindu d-Dikjarazzjoni saret operazzjonali. I-ritmu tal-operazzjonijiet ta' ritorn ra xi żviluppi pożittivi b'żieda ta' 311 ritorn addizzjonali mwettqa mill-aħħar rapport f'Marzu, li jġib l-għadd totali ta' migranti ritornati għal 1,798. Madankollu, il-wasliet xorta jissuperaw in-numru ta' ritorni mill-gżejjer Griegi lejn it-Turkija, li jwasslu għal aktar pressjoni fuq l-istruttura ta' akkoljenza fuq il-gżejjer. Biex inżidu r-ritorni u ntejbu l-kondizzjonijiet fil-gżejjer, huma meħtieġa sforzi addizzjonali mill-awtoritajiet Griegi, mill-Aġenziji tal-UE u mill-Istati Membri. Il-progress f'oqsma oħra tad-Dikjarazzjoni għaddej ukoll, bi sforzi kontinwi mill-UE u mit-Turkija sabiex iħaffu t-twassil tal-appoġġ finanzjarju taħt il-Faċilità għar-Refuġjati fit-Turkija. Kważi l-finanzjament kollu għall-2016–2017 issa ġie allokat (EUR 2.9 biljun minn EUR 3 biljun) u diġà ġew iffirmati kuntratti għal ammont totali ta' EUR 1.57 biljun. Bħalissa, aktar minn 600,000 refuġjat fit-Turkija huma appoġġjati permezz ta' Protezzjoni Soċjali ta' Emerġenza u n-numru ta' Sirjani appoġġati permezz ta' trasferimenti ta' flus diretti huwa mistenni li jiżdied għal 1.3 miljun. Il-Kummissjoni żiedet l-isforzi tagħha biex tiffaċilita l-finalizzazzjoni rapida tal-Proċeduri Operattivi Standard għall-Iskema ta' Ammissjoni Umanitarja Volontarja u qed tkompli wkoll tħeġġeġ lit-Turkija biex tlesti s-seba' valuri referenzjarji pendenti tal-Pjan Direzzjonali għal-Liberalizzazzjoni tal-Viża. Gwardja Ewropea tal-Fruntiera u tal-Kosta: l-introduzzjoni aċċellerata meħtieġa Il-progress bis-sħiħ fl-implimentazzjoni tal-Gwardja Ewropea tal-Fruntiera u tal-Kosta kompla matul ix-xhur li għaddew. B'aktar minn 1,600 uffiċjal li jappoġġjaw il-forzi nazzjonali fil-Greċja (944), l-Italja (402), il-Bulgarija (166) u Spanja (65), il-fruntieri esterni tal-UE huma mħarsa aħjar minn qatt qabel. L-Aġenzija Ewropea għall-Gwardja tal-Fruntiera u tal-Kosta lestiet valutazzjonijiet tal-vulnerabbiltà tal-Istati ta' Schengen fil-fruntieri esterni u r-rakkomandazzjonijiet ġew indirizzati lill-20 Stat ta' Schengen. Sar aktar progress fin-negozjati mas-Serbja dwar il-ftehim dwar l-istatus u l-Kummissjoni beħsiebha li ma ddumx ma tipproponi t-tnedija ta' negozjati ma' pajjiżi ġirien oħra, inklużi l-Albanija, il-Bożnija-Ħerzegovina u l-Montenegro. Ir-ritmu tal-operazzjonijiet ta' ritorn organizzati mill-Gwardji Ewropej tal-Fruntiera u tal-Kosta kompla jikber, b' 6,799 migranti li qed joqogħdu b'mod irregolari li ġew irritornati fl-2017 sa issa, biex b'hekk jirrappreżenta żieda ta' aktar minn 157 % meta mqabbel mal-istess perjodu tas-sena li għaddiet. Madankollu, jeħtieġ li l-Istati Membri jżidu rapidament l-użu tagħhom tal-Aġenzija b'kapaċità msaħħa dwar ir-ritorn u jagħmlu użu sħiħ mill-appoġġ offrut mill-Aġenzija għall-organizzazzjoni ta' operazzjonijiet ta' ritorn. Jinħtieġu wkoll sforzi akbar mill-Istati Membri biex jirrispondu għal sejħiet għall-iskjerament ta' operazzjonijiet li jinsabu għaddejjin u jissolva n-nuqqas fir-riżorsi umani u t-tagħmir tekniku. Dawn in-nuqqasijiet għandhom jintlaħqu bħala kwistjoni ta' prijorità sabiex tiġi żgurata l-kontinwazzjoni ta' operazzjonijiet li għadhom għaddejjin u d-disponibbiltà sħiħa ta' Riżervi ta' Reazzjoni Rapida, b'mod partikolari riżervi ta' tagħmir li għalih s'issa kkontribwixxew biss 14-il Stat Membru. Il-Qafas ta' Sħubija u r-Rotta tal-Mediterran Ċentrali: progress tanġibbli Il-Kummissjoni llum ukoll qed tippreżenta r-riżultati u t-tagħlimiet meħuda taħt il-Qafas ta' Sħubija dwar il-Migrazzjoni, sena wara t-tnedija tiegħu. Sar progress fil-ġlieda kontra t-traffikanti b'kooperazzjoni eqreb ma' pajjiżi ewlenin fl-Afrika u biex jiġu indirizzati l-flussi migratorji permezz tar-rotta tal-Mediterran Ċentrali, b'fokus qawwi fuq il-kooperazzjoni mal-Libja. Il-Fond Fiduċjarju tal-UE appoġġja l-prijoritajiet politiċi, fejn immobilizza madwar EUR 1.9 biljun għal 118-il proġett f'sena waħda biex jiġu indirizzati l-kawżi sottostanti tal-migrazzjoni u l-appoġġ għal ġestjoni aħjar tal-migrazzjoni fil-pajjiżi ta' oriġini u ta' tranżitu. Madankollu, huma meħtieġa aktar sforzi f'għadd ta' oqsma, b'mod partikolari biex jissaħħu r-ritorn u r-riammissjoni lejn il-pajjiżi msieħba (għal aktar informazzjoni, ara l-istqarrija għall-istampa). Għal Aktar Informazzjoni It-tlettax-il Rapport dwar ir-Rilokazzjoni u r-Risistemazzjoni Komunikazzjoni: It-tlettax-il Rapport dwar ir-Rilokazzjoni u r-Risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Rilokazzjonijiet mill-Italja u mill-Greċja Anness 4: Is-Sitwazzjoni Attwali tar-Risistemazzjoni Skeda informattiva: Ir-Rilokazzjoni u r-Risistemazzjoni Skeda informattiva: Il-ġestjoni tal-kriżi tar-refuġjati: L-Appoġġ finanzjarju tal-UE lill-Greċja L-Aġenda Ewropea dwar il-Migrazzjoni Id-Deċiżjoni tal-Kunsill dwar ir-rilokazzjoni ta' 40,000 persuna mill-Italja u mill-Greċja Id-Deċiżjoni tal-Kunsill dwar ir-rilokazzjoni ta' 120,000 persuna mill-Italja u mil-Greċja Il-Konklużjonijiet tal-Kunsill dwar ir-Risistemazzjoni ta' 20,000 persuna li huma fil-bżonn ta' protezzjoni internazzjonali Id-Dikjarazzjoni UE-Turkija tat-18 ta' Marzu 2016 Is-Sitt Rapport ta' Progress dwar id-Dikjarazzjoni UE-Turkija Komunikazzjoni: Is-Sitt Rapport dwar il-Progress li sar fl-implimentazzjoni tad-Dikjarazzjoni UE-Turkija Anness: Il-progress dwar l-implimentazzjoni tal-Pjan ta' Azzjoni Konġunt. Skeda informattiva: Il-Faċilità għar-Refuġjati fit-Turkija L-Ewwel Rapport Annwali dwar il-Faċilità għar-Refuġjati fit-Turkija Implimentazzjoni operazzjonali tad-Dikjarazzjoni UE-Turkija: Il-wegħdiet u l-iskjeramenti tal-Istati Membri għall-operazzjonijiet tal-Frontex u l-EASO - ritorni u risistemazzjonijiet Id-Dikjarazzjoni UE-Turkija tat-18 ta' Marzu Il-Pjan ta' Azzjoni UE-Turkija tal-15 ta' Ottubru, attivat fid-29 ta' Novembru Ħatra tal-Koordinatur tal-UE Ir-Raba' Rapport ta' Progress dwar l-operazzjonalizzazzjoni tal-Gwardja Ewropea tal-Fruntiera u tal-Kosta Komunikazzjoni: Ir-Raba' Rapport ta' Progress dwar l-operazzjonalizzazzjoni tal-Gwardja Ewropea tal-Fruntiera u tal-Kosta Skeda informattiva: Inħarsu l-Fruntieri Esterni tal-Ewropa: Il-Gwardja Ewropea tal-Fruntiera u tal-Kosta Insaħħu l-Fruntieri tal-Ewropa: Is-sit web tal-Kummissjoni Ewropea Is-sit web tal-Aġenzija Ewropea għall-Gwardja tal-Fruntiera u tal-Kosta